Η διερεύνηση νέων microRNA που παίζουν ρόλο στην δημιουργία καρκίνου ήπατος μέσα από υψηλής τεχνολογίας ανάλυση
Authors: Δρακάκη Αλεξάνδρα 
Published: August 2021

Η διερεύνηση νέων MicroRNA που παίζουν ρόλο στην δημιουργία καρκίνου ήπατος μέσα από υψηλής τεχνολογίας ανάλυση. Περίληψη-ιστορικό: Το ηπατοκυταρρικό καρκίνωμα ή ηπάτωμα είναι ο συχνότερος πρωτοπαθής κακοήθης όγκος του οργάνου αυτού (90-95%) και η συχνότερη αναλογικά θανατηφόρος κακοήθης νεοπλασία. Συγκεκριμένα ο καρκίνος του ήπατος είναι η δεύτερη αιτία θανάτου λόγω καρκίνου για τους άντρες και η έκτη αιτία για τις γυναίκες. Αυτές οι στατιστικές αναλύσεις αντικατοπτρίζουν την επιθετικότητα αυτού του όγκου καθώς και την εως τώρα έλλειψη αποτελεσματικών θεραπειών στο συγκεκριμένο πεδίο. Έχουν διεξαχθεί εκατοντάδες κλινικές δοκιμές είτε με συνδυασμό χημικοθεραπευτικών σχημάτων είτε με μικρομοριακούς αναστολείς και πρόσφατα αναστολείς του ανοσοποιητικού συστήματος. Παρ’όλα αυτά το μόνο φάρμακο εγκεκριμένο από τον ΕΟΦ για ανεγχείρητους ή μεταστατικούς όγκους είναι το sorafenib που είναι αναστολέας της τυροσινικής κινάσης.Ο σκοπός μας ήταν να βρούμε γονίδια που παίζουν ρόλο στην δημιουργία του ηπατοκυτταρικού καρκίνου και έτσι κατευθύναμε τον στόχο μας στο να μελετήσουμε και να καταλάβουμε κάποια νέα μικρά γονίδια που δεν μεταφράζονται σε πρωτεΐνες και λέγονται microRNAs.Τα microRNAs έχουν εμπλακεί στην παθογένεια διαφορετικών καρκίνων συμπεριλαμβανομένου αυτού του ήπατος. Συγκεκριμένες microRNA υπογραφές έχουν βρεθεί να είναι απορρυθμισμένες στους ασθενείς με ηπατοκυτταρικό καρκίνωμα και να συσχετίζονται με την επιβίωση.ΜΕΘΟΔΟΙΣε αυτήν την μελέτη εξετάσαμε το ανθρώπινο microRNA γονιδίωμα. Επίπεδα έκφρασης των microRNA και γονιδίων μετρήθηκαν με ποσοτική πραγματικού χρόνου PCR σε ιστούς με ηπατοκυτταρικό καρκίνωμα και φυσιολογικούς ιστούς. Ο αλγόριθμος TargetScan χρησιμοποιήθηκε για να βρεθούν οι άμεσοι στόχοι καθοδικά του microRNA-9. Αποτελέσματα: Μέσα από υψηλής τεχνολογίας ανάλυση του ανθρώπινου microRNA γονιδιώματος βρήκαμε 28 microRNAs που είναι ρυθμιστές και προαγωγείς της επιθετικότητας των ηπατικών κυτταρικών σειρών. MiR-9, miR-21 και miR-224 ήταν οι 3 πρώτοι επαγωγείς της επιθετικότητας και η έκφραση τους ήταν πιο αυξημένη στους ιστούς με καρκίνο από ότι τους φυσιολογικούς. Ο συνδυασμός των κλινικών και μοριακών δεδομένων έδειξε ότι το mir-9 ήταν το πρώτο με κλινική και λειτουργική σπουδαιότητα. Τα επίπεδα του συσχετίζονταν με την σταδιοποίηση των ασθενών με ηπατοκυτταρικό καρκίνο. Είναι σημαντικό να σημειωθεί ότι η υπερέκφραση του miR-9 in vitro , επάγει στις SNU-449 και HepG2 κυτταρικές σειρές την κυτταρική ανάπτυξη, επιθετικότητα και ικανότητα τους να σχηματίζουν αποικίες σε μαλακό άγαρ. Μέσα από βιοπληροφορική και ανάλυση λουσιφεράσης βρήκαμε ότι η e-cadherin και το peroxisome proliferator-activated receptor alpha (PPARA) είναι οι άμεσοι στόχοι καθοδικά του microRNA-9. Αναστολή του PPARA καταστέλλει τα επίπεδα του mRNA της e-cadherin γεγονός που υποδηλώνει ότι το miR-9 ρυθμίζει την έκφραση της e-cadherin άμεσα μέσω σύνδεσης στο 3’UTR του γονιδίου και έμμεσα μέσω PPARA. Επιπρόσθετα η αναστολή της υπερέκφρασης του miR-9 μειώνει την ογκογονικότητα καθώς και την επιθετικότητα του όγκου. Τα επίπεδα έκφρασης του mRNA του PPARA και της e-cadherin ήταν μειωμένα στους ιστούς με ηπατοκυτταρικό καρκίνωμα σε σχέση με τους φυσιολογικούς και αντιστρόφως ανάλογα με τα επίπεδα του miR-9. Συμπέρασμα: Εν κατακλείδι, αυτή η μελέτη περιγράφει για πρώτη φορά τον σημαντικό ρόλο του μονοπατιού σηματοδότησης miR-9/PPARA/e-cadherin στην δημιουργία καρκίνου του ήπατος. Με βάση αυτήν την εργασία ο επιστημονικός στόχος μας είναι να χρησιμοποιήσουμε μη αναστρέψιμους αναστολείς του miR-9 σε κλινικές δοκιμές πρώτης φάσεως με ελπίδα να χρησιμοποιηθούν ως πιθανή θεραπεία του ηπατοκυταρρικού καρκίνου.